VSK sklep I Cp 884/2003
Sodna praksa višjih sodišč, 2004-10-26

Kot izhaja iz določbe 3. odst. 95. čl. Zakona o pravdnem postopku - ZPP, lahko pred okrajnim sodiščem nadomešča odvetnika odvetniški pripravnik, ki dela v njegovi pisarni. V tem primeru ima odvetnica pravico do plačila tudi za to storitev.

Pritožbi se ugodi, pobijana stroškovna odločitev se s p r e m e n i tako, da je tožena stranka dolžna povrniti tožeči stranki poleg že prisojenih 9.694,00 SIT še 11.880,00 SIT (skupaj 21.574,00 SIT) pravdnih stroškov z zakonitimi zamudnimi obrestmi od 22.5.2003 do plačila.

Tožena stranka mora povrniti tožeči stranki 28.230,00 SIT njenih pritožbenih stroškov, v 8 dneh.

S pobijano sodbo je sodišče prve stopnje odločilo, da ostane sklep o izvršbi v veljavi za glavnico v višini 15.082,00 SIT, za zamudne obresti v višini 14.639,25 SIT, za zamudne obresti od zneska 29.721,25 SIT od dne vložitve predloga za izvršbo do plačila, za stroške izvršilnega postopka v znesku 5.577,00 SIT z zakonitimi zamudnimi obrestmi od izdaje sklepa o izvršbi do plačila. V preostalem delu je sklep o izvršbi razveljavilo v 1. in 3. tč. izreka in tožbeni zahtevek zavrnilo. Toženi stranki je naložilo, da mora povrniti tožeči stranki 9.694,00 SIT pravdnih stroškov z zakonitimi zamudnimi obrestmi od izdaje sodbe do plačila.

Proti tej sodbi se pravočasno, po svoji pooblaščenki pritožuje tožeča stranka in jo zaradi zmotne uporabe materialnega prava izpodbija le v delu, s katerim je odločeno o stroških postopka. Navaja, da ji sodišče prve stopnje ni priznalo stroškov, ki jih je prijavila odvetnica preko odvetniške pripravnice za pristop na obravnavo in trajanje obravnave dne 22.5.2003, razlogov za to odločitev pa ni podalo in vidi v tem pomanjkljivost sodbe. Opozarja, da je bilo pooblastilo za nadomeščanje odvetnice, pri kateri dela, pripravnici podeljeno z izkaznico Odvetniške zbornice Slovenije, ki jo je sodišče na obravnavi vpogledalo in prebralo, kar je razvidno iz zapisnika. Meni, da bi sodišče prve stopnje moralo priznati tožeči stranki še stroške za pristop v višini 100 odvetniških točk in trajanje v višini 50 odvetniških točk, saj se pripravnik lahko samostojno udeleži obravnav na okrajnem sodišču. Zato predlaga spremembo odločitve o stroških postopka tako, da sodišče upošteva tudi stroške v zvezi s sodelovanjem odvetniške pripravnice na obravnavi.

Res sodišče prve stopnje tožeči stranki ni priznalo stroškov (nagrade) za pristop na narok dne 22.5.2003 v višini 100 točk in za porabljeni čas v višini 50 točk in to zato, ker je na tem naroku zastopala tožečo stranko odvetniška pripravnica (stroškovnik na list.št. 32). Ta odločitev sodišča prve stopnje pa je tudi po mnenju pritožbenega sodišča materialnopravno zmotna. Kot izhaja iz določbe 3. odst. 95. čl. Zakona o pravdnem postopku - ZPP, lahko pred okrajnim sodiščem nadomešča odvetnika odvetniški pripravnik, ki dela v njegovi pisarni. V obravnavani zadevi je sodišče prve stopnje ugotovilo, da je odvetnico tožeče stranke V. M. L. nadomeščala njena pripravnica M. F. Nadomeščanje je bilo torej skladno z ZPP, kot tudi s 1. odst. 16. čl. Zakona o odvetništvu. V tem primeru ima odvetnica pravico do plačila tudi za to storitev. Sodišče prve stopnje bi torej moralo priznati tožeči stranki še stroške za pristop na narok dne 22.5.2003 v višini 100 odvetniških točk, za porabljeni čas na tem naroku 50 odvetniških točk, skupaj s 150 odvetniških točk po takratni vrednosti odvetniške točke 100,00 SIT, kar znaša 15.000,00 SIT ter 20 % DDV na ta znesek v višini 3.000,00 SIT, skupaj 18.000,00 SIT. Glede na uspeh tožeče stranke v pravdi (66 %), mora tožena stranka poleg v sodbi prisojenih pravdnih stroškov v višini 9.694,00 SIT plačati tožeči stranki še 66 % od 18.000,00 SIT, torej še 11.880,00 SIT (skupaj 21.574,00 SIT). Pritožbeno sodišče je zato utemeljeni pritožbi tožeče stranke ugodilo in izpodbijani izrek o stroških spremenilo tako, da je tožeči stranki priznalo še 11.880,00 SIT pravdnih stroškov (3. tč. 365. čl. ZPP).

Ker je tožeča stranka s pritožbo uspela, ji je tožena stranka dolžna povrniti tudi stroške pritožbenega postopka, ki jih je pritožbeno sodišče skladno s taksno in odvetniško tarifo odmerilo na 28.230,00 SIT (stroški za sestavo pritožbe 125 odvetniških točk po vrednosti točke 110,00 SIT, materialni stroški v višini 2 % oziroma 275,00 SIT, 20 % DDV v višini 2.805,00 SIT in sodna taksa za pritožbo 11.400,00 SIT - tarifna št. 3/2 Zakona o sodnih taksah).

ZPP člen 95,  95/3,  154,  154/1,  95,  95/3,  154,  154/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.